জীবনে সফল হওয়ার চাইতে অনেকবেশি প্রয়োজন শান্তিতে থাকা। একজন সফল মানুষের চাইতে একজন ভালোমানুষ অনেকবেশি শান্তিতে থাকতে পারে। আপনি যদি আপনার অফিসে যারা ছোট কাজ করে তাদের সাথে দুর্ব্যবহার করেন, তবে এর শাস্তি পাবেন বিধাতার কাছ থেকেই। প্রকৃতিতে এসবক্ষেত্রে ন্যাচারাল জাস্টিস কাজ করে। আপনি দেখবেন ব্যক্তিগত ও পারিবারিক সুখশান্তির দিক দিয়ে ওদেরকে বিধাতা পুরস্কৃত করছেন। দিনের সাফল্যের চাইতে রাতের শান্তির দাম অনেক বেশি। যে মানুষ জেগে থাকতে অন্যদের ঘুম হারাম করে দেয়, সে মানুষ ঘুমানোর সময় স্বস্তিতে ঘুমাতে পারবে না, এটাই স্বাভাবিক। একজন সফল মানুষ নিশ্চয়ই একজন সফল পিতা, সফল স্বামী। যে বাবা তার সন্তানের শৈশবের সাথী হন না, তিনি প্রতি মুহূর্তেই তার বাবার শিক্ষাকে অসম্মান করেন। যে স্বামী তার স্ত্রীর প্রাপ্য ভালোবাসাটুকু থেকে স্ত্রীকে বঞ্চিত করেন, তিনি প্রকৃতপক্ষে তার মায়ের অবস্থানকে ছোট করে ফেলেন। অর্থ ও অবস্থানের বিচারে সাফল্য মাপা যেতে পারে, সার্থকতা নয়। এক জন্মের সার্থকতা একশো জন্মের সাফল্যের চাইতেও অনেক বড়।